ΓΡΑΠΤΗ ΕΡΩΤΗΣΗ E-1962/98

υποβολή: Luciano Vecchi (PSE) προς την Επιτροπή

(30 Ιουνίου 1998)

Θέμα: Υπηρεσίες για τη διαχείριση της εξωτερικής συνεργασίας

Μετά την προφορική ερώτήσή μου της 27ης Ιανουαρίου 1998 (Η-98/98(1)και την ερώτηση Ε-1122/98(2) του κ. Peter Crampton του Μαρτίου 1998 σχετικά με την αναδιοργάνωση εκ μέρους της Επιτροπής των υπηρεσιών της για τη διαχείριση της εξωτερικής συνεργασίας, μπορεί η Επιτροπή να δώσει περαιτέρω διευκρινίσεις για τις επιπτώσεις της νέας δομής της "Κοινής Υπηρεσίας" στη χρηματοδότηση των ΜΚΟ;

Ειδικότερα:

1. Πού θα εδρεύει και πότε θα είναι σε θέση να λειτουργήσει η νέα "Κοινή Υπηρεσία";

2. Εξετάζονται περικοπές του προσωπικού στις ΓΔ που είναι επιφορτισμένες με τις εξωτερικές σχέσεις ύστερα από τη δημιουργία της "Κοινής Υπηρεσίας";

3. Όσον αφορά τη χρηματοδότηση των ΜΚΟ:

α) Ποια επίπτωση θα έχει η δημιουργία της "Κοινής Υπηρεσίας" στη διαχείριση της συγχρηματοδότησης ΜΚΟ (θέση προϋπολογισμού B7-6000) και στη διάρθρωση της υπηρεσίας ΓΔ VIIIΒ/2;

β) Θα τροποποιηθούν, και με ποιον τρόπο, οι διοικητικές διαδικασίες για την υποβολή αιτήσεων και τις εκθέσεις αξιολόγησης;

γ) Θα οδηγήσει η "Κοινή Υπηρεσία" σε μεγαλύτερη τυποποίηση των διαδικασιών μεταξύ των διαφόρων κονδυλίων του προϋπολογισμού που αφορούν τα προγράμματα ΜΚΟ;

Απάντηση του κ. Pinheiro εξ ονόματος της Επιτροπής

(17 Ιουλίου 1998)

1. Η κοινή υπηρεσία θα εδρεύει στις Βρυξέλλες. Το οργανόγραμμα της κοινής υπηρεσίας, μαζί με τις νέες δομές των Γενικών Διευθύνσεων που είναι υπεύθυνες για τις εξωτερικές σχέσεις εγκρίθηκαν την 1 Ιανουαρίου 1998. Η κοινή υπηρεσία θα τεθεί σε λειτουργία την 1 Σεπτεμβρίου 1998.

2. Η κοινή υπηρεσία θα επανδρωθεί με προσωπικό μεταφερθέν από τη Γενική Διεύθυνση που είναι υπεύθυνη για τις εξωτερικές σχέσεις. Δεν θα επιφέρει από μόνη της καμία μεταβολή στα συνολικά επίπεδα προσωπικού.

3. Σύμφωνα με τον διαχωρισμό καθηκόντων που αποφάσισε η Επιτροπή, οι γεωγραφικές Γενικές Διευθύνσεις θα παραμείνουν υπεύθυνες για τον προγραμματισμό, τον καθορισμό, την αξιολόγηση και τις αποφάσεις χρηματοδότησης, ενώ η κοινή υπηρεσία θα διαχειρίζεται την εφαρμογή (διαγωνισμοί, ανάθεση και υπογραφή των συμβάσεων, απόδοση των συμβάσεων και πληρωμές). Στην περίπτωση του συστήματος συγχρηματοδότησης μη κυβερνητικών οργανώσεων (ΜΚΟ) (κονδύλιο του προϋπολογισμού B7-6000), η Γενική Διεύθυνση Ανάπτυξης (ΓΔ VIII) θα παραμείνει αρμόδια για την διεκπεραίωση όλων των αιτήσεων χρηματοδότησης, ενώ η κοινή υπηρεσία θα διαχειρίζεται την εφαρμογή των εγκεκριμένων δράσεων. Το ανωτέρω θα περιλαμβάνει τη μεταφορά σχετικού προσωπικού από τη μονάδα VIII/B/2.

Η υποβολή αιτήσεων συγχρηματοδότησης από ΜΚΟ θα συνεχίσει να πραγματοποιείται στην ΓΔ VIII σύμφωνα με τις παρούσες διαδικασίες. Όλα τα θέματα που έχουν σχέση με την εφαρμογή, περιλαμβανομένης της υποβολής των εκθέσεων, θα αποτελούν αρμοδιότητα της κοινής υπηρεσίας.

Ένας από τους κύριους στόχους της Επιτροπής κατά την απόφασή της να συστήσει την κοινή υπηρεσία είναι η επίτευξη μεγαλύτερου εξορθολογισμού και απλοποίησης των διαδικασιών. Το ανωτέρω περιλαμβάνει βεβαίως τα διάφορα κονδύλια του προϋπολογισμού που αφορούν ιδίως τις ΜΚΟ.

(1) Συζητήσεις του Ευρωπαϊκού Κοινοβουλίου (Φεβρουάριος 1998).

(2) ΕΕ C 386 της 11.12.1998, σελ. 84.